2004/265/EY: Neuvoston päätös, tehty 8 päivänä maaliskuuta 2004, Kiinan kansantasavallasta tulevien matkailijaryhmien viisumiasioita ja niihin liittyviä seikkoja koskevan yhteisymmärryspöytäkirjan tekemisestä Euroopan yhteisön ja Kiinan kansantasavallan kansallisen matkailuhallinnon välillä (ADS)



Virallinen lehti nro L 083 , 20/03/2004 s. 0012 - 0013



Neuvoston päätös, tehty 8 päivänä maaliskuuta 2004, Kiinan kansantasavallasta tulevien matkailijaryhmien viisumiasioita ja niihin liittyviä seikkoja koskevan yhteisymmärryspöytäkirjan tekemisestä Euroopan yhteisön ja Kiinan kansantasavallan kansallisen matkailuhallinnon välillä (ADS) (2004/265/EY) EUROOPAN UNIONIN NEUVOSTO, joka ottaa huomioon Euroopan yhteisön perustamissopimuksen ja erityisesti sen 62 artiklan 2 kohdan b alakohdan ii ja iv alakohdan ja 63 artiklan 3 kohdan b alakohdan yhdessä 300 artiklan 2 kohdan ensimmäisen alakohdan toisen virkkeen ja 3 kohdan ensimmäisen alakohdan kanssa, ottaa huomioon komission ehdotuksen, ottaa huomioon Euroopan parlamentin lausunnon(1), sekä katsoo seuraavaa: (1) Komissio on neuvotellut yhteisön puolesta tässä päätöksessä tarkoitetun yhteisymmärryspöytäkirjan. (2) Yhteisymmärryspöytäkirja on allekirjoitettu yhteisön puolesta edellytyksin, että se myöhemmin tehdään. (3) Yhteisymmärryspöytäkirjalla perustetaan komitea, joka voi tehdä tietyistä teknisistä seikoista päätöksiä, joilla on oikeusvaikutus. Sen vuoksi on aiheellista määrätä yksinkertaistetuista menettelyistä yhteisön kannan vahvistamiseksi tällaisissa tapauksissa. (4) Yhdistyneen kuningaskunnan ja Irlannin asemasta tehdyn pöytäkirjan ja Schengenin säännöstön sisällyttämisestä osaksi Euroopan unionia tehdyn pöytäkirjan mukaisesti Yhdistynyt kuningaskunta ja Irlanti eivät osallistu tämän päätöksen tekemiseen eikä se sen vuoksi sido niitä eikä sitä sovelleta niihin. (5) Euroopan unionista tehtyyn sopimukseen ja Euroopan yhteisön perustamissopimukseen liitetyn Tanskan asemaa koskevan pöytäkirjan mukaisesti Tanska ei osallistu tämän päätöksen tekemiseen eikä päätös sen vuoksi sido Tanskaa eikä sitä sovelleta siihen. (6) Yhteisymmärryspöytäkirja olisi hyväksyttävä, ON PÄÄTTÄNYT SEURAAVAA: 1 artikla Hyväksytään yhteisön puolesta Euroopan yhteisön ja Kiinan kansantasavallan kansallisen matkailuhallinnon välinen Kiinan kansantasavallasta tulevien matkailijaryhmien viisumiasioita ja niihin liittyviä seikkoja koskeva yhteisymmärryspöytäkirja (ADS). Yhteisymmärryspöytäkirjan teksti on tämän päätöksen liitteenä. 2 artikla Neuvoston puheenjohtaja tekee yhteisymmärryspöytäkirjan 8 artiklan 2 kohdassa määrätyn ilmoituksen(2). 3 artikla Komissio vahvistaa hyväksytyn matkakohteen asemaa käsittelevässä komiteassa eli ADS-komiteassa omaksuttavan yhteisön kannan yhteisymmärryspöytäkirjan 6 artiklan 5 kohdassa tarkoitettuun komitean työjärjestyksen hyväksymiseen neuvoston nimeämää erityiskomiteaa kuultuaan. Neuvosto vahvistaa ADS-komitean muiden päätösten osalta omaksuttavan yhteisön kannan määräenemmistöllä komission ehdotuksesta. 4 artikla Tämä päätös julkaistaan Euroopan unionin virallisessa lehdessä. Tehty Brysselissä 8 päivänä maaliskuuta 2004. Neuvoston puolesta Puheenjohtaja D. Ahern (1) Euroopan parlamentin lausunto annettu 26 päivänä helmikuuta 2004 (ei vielä julkaistu virallisessa lehdessä). (2) Neuvoston pääsihteeristö julkaisee yhteisymmärryspöytäkirjan voimaantulopäivän Euroopan unionin virallisessa lehdessä.